Lennart Damsbo-Andersen (S), 2014-05-09:
Tak for det, formand.
Jeg vil gerne starte med at takke ministeren for by, bolig og landdistrikter for den skriftlige redegørelse, der danner udgangspunkt for den her debat.
Redegørelsen gør på den ene side status over de seneste års initiativer til gavn for landdistrikts- og yderområder, og på den anden side beskriver den den aktuelle situation og udvikling i de områder.
Det er meget vigtig viden, som vi kan tage med os videre, når vi skal sikre et Danmark i balance.
For det er nemlig Socialdemokraternes målsætning, at vi får et balanceret Danmark, både i forhold til økonomi, men også i forhold til distance mellem by og land.
Men hvis vi starter med status og de udfordringer, som landdistrikterne står over for i dag, så er det for mig tydeligt, at landdistrikterne står over for nogle markante udfordringer, som skal anerkendes og tackles fra politisk hold.
For det første er der tale om konjunkturudfordringen.
Hele verden har været ramt af en international krise, hvilket har betydet svage konjunkturer.
For det andet er der tale om en demografisk udvikling og udfordring.
Det betyder både, at befolkningstallet er dalende, men også, at der er socioøkonomiske problematikker så vel som en underrepræsentation af kvinder blandt de yngre grupper.
Derudover kan vi se, at landdistrikterne generelt har et lavere uddannelsesniveau end resten af Danmark.
Med den slags tal er det nemt at male fanden på væggen for Danmarks landdistriktsområder.
Heldigvis synes jeg, at der er mange grunde til at være optimistisk på vegne af de danske landdistrikter.
Det allervigtigste er faktisk det lokale engagement, fællesskabet og iværksættermentaliteten, som sammenlignet med større byer er ganske stor i de danske landdistrikter og yderområder.
Det er kvaliteter, som det naturligvis kan være svært at sætte tal på.
Nu kommer jeg selv fra et landdistrikt, og jeg kender den lokale kultur, hvor man tager sager i egen hånd og i fællesskab finder løsninger, når behovene opstår.
Ved at starte lokalt og med en passion for at udnytte de unikke og lokale kvaliteter kommer man rigtig langt.
Den passion har man i landdistrikterne, og det skal vi heller ikke glemme i debatten.
Derudover mener jeg, at landdistrikts- og yderområder er hjulpet godt på vej af en regering, der igennem en fast og ambitiøs indsats har sat fokus på at forbedre forholdene netop i landdistrikterne og yderområderne i Danmark.
Derudover kommer erhvervsskolereformen og folkeskolereformen, og senest har vi i forbindelse med »Vækstplan DK« målrettet pengene til at løfte ufaglærte og faglærte og til en ekstra indsats for de ca. 500.000 danskere, der har læse- og stavevanskeligheder.
Det giver rigtig god mening.
Danmark har brug for dygtig faglært arbejdskraft i landdistrikterne bl.a. i forbindelse med nogle af de store anlægsprojekter som eksempelvis Femern Bælt-forbindelsen.
Derudover er der en lang række andre regeringsinitiativer for landdistrikter og yderområder i gang, bl.a. vækstplanerne for fødevarer og turisme.
Jeg skal ikke nævne dem alle her, for de står ganske udførligt beskrevet i redegørelsen.
Men der er nogle enkelte, som jeg mener fortjener et par ord med på vejen.
Med aftalen om Togfonden DK skaber regeringen et historisk løft, så den danske jernbanetrafik binder Danmark bedre sammen.
Det betyder naturligvis, at selv om den geografiske afstand er uændret, vil transporttiden til større byer og dermed arbejdspladser fremover være mindre for borgere i landdistrikterne.
Med nedrivningspuljen har vi samlet sat 400 mio. kr. i 2014 og 2015 af til at nedrive og istandsætte dårlige boliger i byer med færre end 3.000 indbyggere og i landdistrikterne.
Med det seneste forsvarsforlig søger regeringen ligeledes at flytte statslige arbejdspladser ud af København og ud i landdistrikterne.
Med den nationale akutlægehelikopterordning og et styrket akutberedskab afsatte vi omkring 200 mio. kr. til at sikre dækning af akutlægehelikoptere samt til en styrket akutindsats i form af bl.a. akutbiler og akutlægebiler i landdistrikterne.
Med landdistriktsbestemmelsen i planloven bliver der bedre mulighed for at drive virksomhed i landdistrikterne.
Det er bare et fåtal af nedslagspunkter, som alt i alt peger på en indsats, der konkret og målrettet søger at forbedre vilkårene i Danmarks landdistrikter og yderområder.
Arbejdet er bestemt ikke slut, men initiativerne mener jeg bestemt at vi godt kan være stolte af.
Sluttelig vil jeg godt nævne det store arbejde med LAG'erne.
Som jeg ser det, hænger den store foretagsomhed og passion for lokalområdet i landdistrikterne naturligvis sammen med behovet for en effektiv og velfungerende ordning for de lokale aktionsgrupper.
Det er herfra, at vi som samfund netop kan støtte op om de lokale initiativer, som det vrimler med i de danske landdistrikter.
Derfor er det jo en god nyhed, at der er knap 94 mio. kr. klar til uddeling i 2015.
Det kan være gnisten, der tænder ildsjælene i Danmarks landdistrikter.
Så meget desto mere underligt er det jo at høre Venstre stå her på talerstolen i dag og sige, at de ikke ønsker, at der skal gives flere penge til landdistrikterne.
De ønsker ikke at omfordele, så man sikrer, at de dele af landdistrikterne, der har størst behov, får flest penge.
Alt i alt handler det her jo om at få skabt en bedre balance i Danmark, så det bliver muligt at bo og leve i landets landdistrikter og i yderområder.
Så igen takker jeg ministeren for hans redegørelse og siger tak for ordet.